Agt betogers vas ná chaos in BrackenfellDie polisie verjaag betogers naby die Hoërskool Brackenfell met ‘n waterkanon. (Foto: Rob Hutchinson/Twitter) Agt betogers is in hegtenis geneem nadat honderde lede van die EFF Vrydag weer na die Hoërskool Brackenfell in Kaapstad opgeruk het om teen beweerde rassisme te betoog. Kapt. FC van Wyk, woordvoerder van die polisie, sê ’n lid van die publiek is ook in hegtenis geneem op aanklag van aanhitsing. Die betrokke persoon is beseer toe hy die betoging probeer ontwrig het. Skade is vroeër vandag aan polisievoertuie, private voertuie en ondernemings se vensters aangerig. Wetstoepassingsowerhede en ondernemings is ook met klippe bestook. Van Wyk sê die aangekeerde betogers sal binnekort in die hof verskyn op aanklagte van openbare geweld. “Die skare is sedertdien uitmekaar en die situasie in die omgewing word gemonitor. Ons magte sal in die gebied bly totdat ons tevrede is dat die situasie gestabiliseer het.” Die polisie het vanoggend ŉ waterkanon en skokgranate ingespan om die groot skare weg van die skool te keer. ŉ Herrie het losgebars ná ŉ private funksie van matriekleerders by die skool wat net deur wit leerders bygewoon is. Die skool het intussen die versekering gegee dat hy kwessies rakende inklusiwiteit daadwerklik pak.